Kwɛngdo láà à gi yáánpa, é nuu lóówun zigó-kwèèiá láà, Yesu-à kàlengbò' nuu kwíi' gi, à lé ké nuu tayèa kpulungle, ke súó ké àng kɛɛii *Zuifu-bò gɔ̀n.
Wóò wo káá' wo, ke Yesu' nu, ke e dɔɔ àng zué bhi, ke e wɩ́ɩ́ii àng bhà ye:
Kaà wɩ̀ɩ̀bhà' é la oo.
Síka òo tóà ka gi.
É bo' à peá kwɛi, le é e kwenglé-lèè ni e siánlé-lèèbò tó gie' àng nɛ̀ le.
Wó Gwilinɛ Kpáa ye', àng zowɛ́ɛ́ nii ké daa' tɔ̀kpɛ́tɔ̀kpɛ́lé,
le é à pe dɛ́ɛ ke wo' àng nɛ̀ ye:
Kaà wɩ̀ɩ̀bhà' é la oo.
Síka òo tóà ka gi.
N nɛ' n bɔyèa kɔɔ' gi láà, n lekini máà ka bɔ àle-kɔ̀ɔ̀ bhà le.
É bo' à peá kwɛi, le é wàà wi' àng bhà, le é wɩɩ' àng nɛ̀ ye:
Má ka gba Waa Zaazaa' gá lɛ́ɛ.
À kɛ̀ɛ̀ kwɛiyè láà à gi, ka bian gò' mɛngge bhà, ke Aatana lekini' bian gó' wo à-mɛ̀ɛ̀ bhà lɛ́ɛ̀.
Kɛ́ ka à peà ka:
bian òo góà mɛ̂ɛ ye' àle bhà laá, bian àa góii à-mɛ̀ɛ̀ bhà Aatana zué.
Toma' wó nuu à leeà Pɛ̂ɛnnɛ́ láà, Yesu-à *kàleng buu-ni-wɛ́ɛ́-piilɛ láà àng gi dini' nuu à gá le.
Kɛ́ Yesu' e leng gie fɔ́ɔ́lé wo' à bhámò nɛ̀ tée' gi láà, àle àa nuu bhi.
À bhámò' à pè- à nɛ̀ àle gi dɔ̀ya wo:
Kó Gwilinɛ Kpáa yeyèa.
Kɛ́ le Toma' à yoobɔ' àng gɔ̀n ye:
N leng-le mɔ́ɔ́ yáánpáà pɔ́ngti gbóló-le bhà à kwenglé bhe, ni mɔ́ɔ́ n kɔɛ́ɛ́ sɔɔà pɔ́ngti bhɛ láà àle gi bhe, leni mɔ́ɔ́ zí n kɔɔ sɔɔà dí gbóló láà àle gi à siánlé bhe, à zana-wùn láà àa yaaii n gi mai bhà gbonggbongle.
À yáángɛɛn saakanàà-kwèèi' bhɔ', Yesu-à kàlengbò ké nuu banyè dɛ́ɛ keá ké tà kwíi do láà à gi, ke Toma leng ké àng pé bhi.
Yesu ké nu dɛ́ɛ wo', ke kwíi lé ké tayèa kpulungle, le é dɔ' àng zué bhi, le é wɩɩ' àng nɛ̀ ye:
Kaà wɩ̀ɩ̀bhà' é la oo.
Síka òo tóà ka gi.
É bo' à peá kwɛi, le é wɩɩ' Toma nɛ̀ ye:
Bhè i kɔɛ́ɛ́ yɔ́n zé, ke í n kwenglé gaa.
È gò' bhi, ke í i kɔɔ yɔ́n zé, ke í à sɔɔ n siánlé.
I gò' àle gi, i kpɔ́yè- tó n lé.
Miá n-wùn gbègó koo.
Toma' à yoobɔ̀- à gɔ̀n àle gi ye:
Áááá, Gwilinɛ Kpáa, má i dɔn Aatana-á, má i dɔn n nɛá tò!
Le Yesu' wɩɩ' à nɛ̀ ye:
Toma, ile i n yeyè' gá, le n-wùn' tuàn bhɔà i gi mai bhà tò é le.
Kɛ́ mɛ̂ɛ yemò' àngle kpɔ́yè' n lé, sée ke wàa yáán lefienɛ́ páyèa n bhà láà, àngle pe- sɛ̀ lenglèng' gá le.
È gò' àle gi, Yesu' zí sɔ́n-wùn bhɛ́ibò' kɛɛ' ebhà kàlengbò yàànlé láà, à nààlé àa nuu bhe.
Ale tó àa bɛɛnzɛyè' gá sɛ́ikwɛ́ kélé é à gi le.
Kɛ́ à yenɛ́' é bɛɛnzɛyèa sɛ́ikwɛ́ é à gi láà, àle' bɛɛnzɛ̀- kwɛi, ke ka kpɔ́yè- nù tó' wo Yesu lé ye:
àle Aatana gbeá, le é zí àbhà *yaa-mɛ̀ɛ̀' wò à lee *Klisi láà à gá le.
Sée ka kpɔ́yè- tò' à lé kwɛi, le sii' àa yɛn láà, ka à sɔlɔ à sáà gi le.